Dié Faf gebruik darem sy handeFaf du Plessis. Foto: Twitter. Die Chennai Super Kings het vir die soveelste keer vir die uitspeelrondes van die Indiese Premierliga gekwalifiseer toe hulle die Sunrisers Hyderabad met ses paaltjies geklop het. Faf du Plessis het 41 lopies van 36 aflewerings in sy openingsvennootskap van 75 saam met Ruturaj Gaikwad (45) geslaan. Die voormalige Protea-kaptein drie viere en twee sesse in sy beurt gemoker. ’n Mini-ineenstorting (van 75/0 na 108/4) het vir ’n paar benoude oomblikke gesorg, maar Ambati Rayudu en MS Dhoni het toegesien dat Chennai die wedstryd binne 20 boulbeurte beklink het. Vroeër het Josh Hazlewood (3/24) die Sunrisers-kolwers op die agtervoet geplaas, terwyl Dwayne Bravo (2/17) van die gevaarlike Kane Williamson ontslae geraak het. Die 37-jarige Du Plessis is nie deel van die Proteas se planne vir die komende T20-Wêreldbeker in die Verenigde Arabiese Emirate nie. Volgens Victor Mpitsang, nasionale keurderbaas, is spelers gekies wat die Proteas onlangs op die internasionale verhoog verteenwoordig het. Ten spyte van die afjak tel Du Plessis steeds onder die voorste kolwers in die IPL. In 11 wedstryde het hy 435 lopies teen ’n gemiddeld van 48,33 en ’n treftempo van 138,09 gemoker. Hy het terselfdertyd die bal 17 keer oor die grens gestuur.